Diari Oficial de la Generalitat Valenciana


Sumari del DOGV 268, del 11-07-1985 (1985/804635)

ORDRE de 31 de maig de 1985, de la Conselleria d'Agricultura, Pesca i Alimentació, per la qual es determinen els períodes hàbils de caça i s'estableixen les vedes especials per a la campanya 1985/86 a la Comunitat Valenciana.
---------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   268

Data del DOGV
:   11-07-1985

Secció del DOGV
:   ALTRES DISPOSICIONS

Número del document
:   1985/804635


Data del document
:   31-05-1985

Organisme emissor
:   Conselleria d'Agricultura, Pesca i Alimentació

Tipus de document
:   Ordre

Anàlisi jurídica

Ordre de 31 de maig de 1985, de la Conselleria d'Agricultura, Pesca i Alimentació, per la qual es determinen els períodes hàbils de caça i s'estableixen les vedes especials per a la Campanya 1985-86 a la Comunitat Valenciana.  
Segons que disposen la Llei de Caça, de 4 d'abril de 1970, i el Reglament per a la seua aplicació, de 25 de març de articles 23 i 25, respectivament, cal assenyalar les limitacions i èpoques hàbils de caça que, a aquests efectes, hauran de regir durant la campanya 1985/86.   
En conseqüència, a proposta de la Direcció General de Desenvolupament Agrari,   
ORDENE:   
Article 1r. Períodes hàbils  
Els períodes hàbils de caça per a la temporada pròxima, inclosos els dies esmentats, seran els següents:   
Caça menor, en general. Des del dia 12 d'octubre fins el dia 6 de gener; hom podrà caçar a tot mena de terrenys només dijous, dissabtes, diumenges i festius de caràcter nacional o provincial.   
A més d'altres espècies que es relacionen en apartats successius, queden incloses en aquest grup de caça menor les següents: esquirol serrà (Sciurus vulgaris), esquirol mediterrani (Atlantoxerus getulus), perdiu roja (Alectoris rufa), perdiu blanca (Lagopus mutus), perdiu grisa (Perdix perdix), perdiu moruna (Alectoris barbara), guatla (Coturnix coturnix), colí de Califòrnia (Laphortyx californica), colí de Virgínia (Colinus virginianus), faisà (Phasianus colchicus), sisó (Otis tetrax), alcaravà (Burhinus oedicnemus), becada (Scolopax rusticola), xurra (Pterocles orientalis), ganga (Pterocles alchata), xixella (Columba oenas), colom roquer (Columba livia), merla (Turdus merula), gaig (Garrulus glandarius), gralla (Corvus frugilegus) i corb (Corvus corax).   
Conill (Oryctolagus cuniculus) i llebre (Lepus capensis) amb gossos i sense armes. A més a més de l'establert per a la caça menor en general, hom podrà caçar amb l'auxili de gossos, però sense armes de foc, des del dia 26 d'agost, dilluns, fins l'11 d'octubre, sense limitació de dies de cacera en aquest darrer període.   
Mitja Veda: aquest apartat comprén les espècies tórtora (Streptopelia turtur), tudó (Columba palumbus), garsa blanca (Pica pica), gralla menuda (Curvus monedula) i cornella (Corvus corone). A més a més del període hàbil establert per a la caça menor en general, hom podrà caçar espècies a les distintes províncies durant les èpoques següents:   
Província de Castelló: de l'11 al 25 d'agost, només dijous, dissabtes, diumenges i festius de caràcter nacional i provincial, a tota mena de terrenys inclosos a l'est de la carretera nacional 340, i únicament als terrenys d'aprofitament cinegètic especial a l'oest de la mateixa carretera. S'autoritza també, durant el període de mitja veda, la caça de la guatlla.   
Província de València: de l'11 al 25 d'agost, només dijous dissabtes, diumenges i festius de caràcter nacional i provincial, a tota mena de terrenys situats a l'oest de les carreteres nacionals 340 (Barcelona-València) i 332 (València-Alacant) des de l'entrada a la província fins Oliva, i carretera comarcal 3.318 (Oliva-Pego) fins el límit de la província. Durant aquest període de mitja veda només es pot caçar des de llocs fixos i sense gossos, i queda prohibit de transitar fora dels llocs amb les armes desenfundades.   
Província d'Alacant: de l'11 al 25 d'agost, només dijous, dissabtes, diumenges i festius de caràcter nacional o provincial, a tota mena de terrenys. Durant aquest període de mitja veda només es pot caçar des de llocs fixos i sense gossos, i queda prohibit de transitar fora dels llocs amb les armes desenfundades.   
Aus aquàtiques: dins d'aquest grup d'aus, les espècies la caça de les quals és autoritzada són les següents: l'oca vulgar (Anser anser), collverd (Anas platyrhynchos), grisa (Anas strepera), ànec cap-roig (Anas penelope), cua de junc (Anas acuta), ànec bragat (Anas clypeata), xarxet (Anas creacca), roncadell (Anas querquedula), ànec sivert (Netta rufina), morell boix (Aythya ferina), morell capellut (Aytha fuligula), morell de mar (Melanitta nigra), serreta monyuda (Mergus serrator), fotja (Fulica atra), polla d'aigua o peuverd (Gallinula chloropus), rascló (Rallus aquaticus), gavina comuna (Larus radibundus), gavià fosc o alocastre fosc (Lauru foscu), alcatrò, gavià argentat o alocastre comú (Laurus argentatus), tifort comú (Tringa totanus), xirlot reial (Numenius arquata), bequeruda o becadell comú (Gallinago gallinago), bequet o becadell sord (Lymnocryptes minima), fusell (Pluvialis apricaria) i juia o fredeluga (Vanellus vanellus).   
S'estableixen, per a les distintes províncies, els períodes següents de caça amb les limitacions que es detallen.   
Província de Castelló: a tota mena de terrenys cinegètics, del 12 d'octubre al primer diumenge de març, dia 2, només dijous, dissabtes, diumenges i festius de carácter nacional o provincial. A partir del tancament del període hàbil per a la caça menor, en general, el dia 6 de gener, les aus aquàtiques només podran ser caçades a llacunes, embassaments, albuferes, terrenys marjalencs i zones marítimo-terrestres.   
Província de València: a tota mena de terrenys cinegètics de la zona est de les carreteres nacionals 340 (Barcelona-València) i 332 (Valencia-Alacant), des de l'entrada a la província fins Oliva, i carretera comarcal 3.318 (Oliva-Pego) fins el límit de la província, el període hàbil de caça per a les aus aquàtiques serà el comprés entre el dia 12 d'octubre i el darrer diumenge de febrer, dia 23.   
Els dies hàbils de caça en aquesta zona seran els següents: entre el 12 d'octubre i el tercer diumenge de gener, dia 19, dijous, dissabtes i diumenges; entre el tercer i quart diumenge de gener, dies 19 i 26 respectivament, tots els dies de la setmana; i des del quart diumenge de gener fins el final del període hàbil, el darrer diumenge de febrer, dia 23, només diumenges.   
Tret d'acord entre els titulars dels vedats privats de caça d'aus aquàtiques confrontants d'aquesta zona constanera, hom no podrà caçar en una franja de 200 metres d'amplària, estesa 100 m. en ('interior del vedat i els altres 100 m. a l'altra banda del perímetre exterior, amb independència que aquesta segona meitat de la franja de protecció incloga terrenys d'un altre vedat privat de caça o terrenys d'aprofitament cinegètic comú.   
Les tirades organitzades a les aus aquàtiques en els vedats privats de caça, hauran de ser programades en un calendari de tirades, que haurà de ser aprovat per la Direcció Territorial de la Conselleria d'Agricultura, Pesca i Alimentació.   
A l'oest de la zona costera descrita anteriorment, la caça d'aus aquàtiques s'ajustarà al període i als dies hàbils establerts per a la caça menor en general.   
Província d'Alacant: a tota mena de terrenys cinegètics des del darrer diumenge de setembre, dia 29, al primer diumenge de febrer, dia 2, dijous, dissabtes, diumenges i festius de caràcter nacional i provincial. A partir del tancament del període hàbil per a la caça menor en general, el dia 6 de gener, les aus aquàtiques només podran ser caçades a llacunes, embassaments, albuferes, terrenys marjalencs i zones, marítimo-terrestres.   
Tret d'acord entre els titulars dels vedats privats de caça d'aus aquàtiques confrontants, hom no podrà caçar en una franja de 100 metres d'amplària dels vedats de caça d'aus aquàtiques, estesa 50m. en l'interior del vedat i els 50m. restants a l'altra banda del perímetre exterior, amb indepèndencia que aquesta segona meitat de la franja de protecció incloga terrenys d'un altre vedat privat de caça o terrenys d'aprofitament comú.   
Les tirades organitzades a les aus aquàtiques en vedats privats de caça hauran de ser programades en un calendari de tirades, que haurà de ser aprovat per la Direcció Territorial de la Conselleria d'Agricultura, Pesca i Alimentació.   
Normes i limitacions comunes a les tres Províncies: la caça d'aus aquàtiques és permesa des de dues hores abans de l'eixida del sòl fins les dues hores després de la posta i queda autoritzada des de llocs fixos, amb auxili de cimbells i reclams o sense, tant naturals com artificials, i des d'embarcacions a rem o vela, i queda prohibida la caga des d'embarcacions a motor.   
Estornells, tords i grívies: des del dia 12 d'octubre fins el primer diumenge de febrer, dia 2, dijous, dissabte, diumenges i festius de caràcter nacional i provincial a tota mena de terrenys cinegètics.   
A partir del tancament del període hàbil per a la caça menor en general, el 6 de gener, hom només podrà caçar des de llocs fixos i sense gossos, i queda prohibit de circular per la muntanya amb les armes desenfundades.   
En aquest apartat queden excloses les aus següents: estornell (Sturnus vulgaris), estornell negra (Sturnus unicolor), tord roquer (Turdus philomelos), tord reial (Turdus pilaris), tord ala-roig (Turdus iliacus) i tordanxa (Turdus viscivorus).   
Perdiu amb reclam: a les províncies de Castelló i València, des del primer al darrer diumenge de febrer, dies 2 i 23, respectivament.   
A la província d'Alacant, la zona baixa des del quart diumenge de gener, dia 26, fins el primer diumenge de març, dia 2, i la zona alta des del segon diumenge de febrer, dia 9, fins el tercer diumenge de març, dia 16. La delimitació de les zones haurà de ser publicada en el Butlletí Oficial de la Província, una vegada delimitades per la Direcció Territorial de la Conselleria d'Agricultura, Pesca i Alimentació.   
Normes i limitacions comunes a les tres províncies: dies hàbils: dijous, dissabtes, diumenges i festius. Horari de cacera: des de l'eixada fins la posta del sòl prenent-ne del calendari la referència horària. Nombre màxim d'exemplars per dia i caçador: tres. Distància entre els llocs: mil cinc-cents metres. Limitació d'espai: només serà permesa la pràctica de la caça de la perdiu amb reclam als vedats de caça. Distància a la confrontant cinegètica més pròxima: cinc-cents metres. Prohibicions: hom recorda que queda prohibit caçar amb reclam de perdiu femella o amb artifici que el substituesca.   
Mamífers depredadors: des del 12 d'octubre fins el 6 de gener, dijous, dissabtes, diumenges i festius de caràcter nacional i provincial a tota mena de terrenys cinegètics. Aquest grup comprén les espècies següents: rabosa (Vulpes vulpes), geneta (Genetta genetta), turó (Putoris putoris), mart comú (Martes martes), fuïna (Martes foina), teixó comú (Meles meles) i mostela (Mustela nivalis).   
Quan hom considere necessari de controlar l'excés de població d'aquests mamífers depredadors, en benefici de la ramaderia o de la caça, les Direccions Territorials de la Conselleria d'Agricultura, Pesca i Alimentació podran autoritzar-ne a les províncies respectives la caça, mitjançant batudes especials i captura amb llaços, cepets i trampes durant l'època de vedat, tot salvaguardant, en el cas de les batudes, l'època de nidificació i cria de les altres espècies de la fauna existent.   
Porc senglar (Sus scrofa): des del 12 d'octubre fins el tercer diumenge de febrer, dia 16, a tota mena de terrenys. Durant el període i els dies de vedat, per a la caça menor en general, als terrenys cinegètics d'aprofitament comú i als vedats privats de caça menor, els caçadors només podran dur damunt com a munició, per a aquesta classe de cacera, la bala.   
A fi d'evitar els danys greus que aquesta espècie pot produir en l'agricultura i en la caça, les Direccions Territorials de la Conselleria d'Agricultura, Pesca i Alimentació, amb les comprovacions i els informes previs que considere adients, podran autoritzar la caça del porc senglar mitjançant batudes o ganxos i la captura mitjançant llaços, cepets o trampes durant tot l'any, amb les necessàries garanties de protecció a les altres espècies de la fauna, que seran accentuades en l'època de nidificació i cria. Alhora, el control del porc senglar a causa dels danys a l'agricultura, es podrà realitzar mitjançant esperes nocturnes, que seran autoritzades als terrenys d'aprofitament cinègetic especial pels titulars, i als terrenys cinègetics d'aprofitament comú, pels alcaldes dels municipis afectats; en ambdós casos, hom retrà compte a la bestreta de les autoritzacions concedides a la guardia civil i als agents forestals de la zona. Tant en les batudes com en les esperes nocturnes, els caçadors només podran dur bala com a munició. La carn obtinguda en època de vedat no podrà ser venuda o comercialitzada.   
Cérvol (Cervus elaphus) i daina (Cervus damma): des del 12 d'octubre fins el tercer diumenge de febrer, dia 16.   
Cabra pirenenca (Capra pyrenaica) i mufló (Ovis musimon): des del segon diumenge de setembre, dia 8, fins el primer diumenge de desembre, dia 1.   
Article 2n.   
Modalitats tradicionals de caçaLes Direccions Territorials de la Conselleria d'Agricultura, Pesca i Alimentació podran autoritzar les modalitats tradicionals de caça que tot seguit són citades, amb les condicions que es detallen:   
A) La captura en viu de les espècies fringílides gafarró (Serinus serinus), verderol (Carduelis chloris), lluer (Carduelis spinus), cadernera (Carduelis carduelis) i passerell (Acanthis cannabina), a membres de societats de pardalets federades i de societats ornitològiques, durant els períodes compresos entre l'últim diumenge de juliol, dia 28, i el primer diumenge de setembre, dia 1, i des del primer diumenge d'octubre, dia 6, fins el primer diumenge de novembre, dia 3, sense limitació de dies de la setmana, sota les següents condicions:   
a) El nombre màxim de captures serà de 25 ocells en la primer temporada i 100 en la segona, per autorització i dia.   
b) Queda absolutament prohibit caçar femelles ni matar cap exemplar capturat.   
c) Queda prohibit l'ús de xarxes invisibles (japoneses) de muntatge vertical.   
d) Les xarxes hauran d'estar reglamentàriament precintades.   
e) Queda absolutament prohibida la venda d'aquestes espècies durant els mesos de gener a agost.   
B) Caça de tords amb parany. La caça del tord amb parany des del 12 d'octubre fins el tercer diumenge de novembre, dia 17, sense limitació de dies de la setmana, i a partir d'aquesta data fins el dia 6 de gener, els diumenges i festius, sota les següents condicions:   
a) Els paranys podran estar compostos per tres arbres sense limitació del nombre de perxes o per més de tres arbres i fins un màxim de quinze arbres, en aquest cas el nombre de perxes no podrà excedir de dues-centes.   
b) El nombre màxim de captures per parany i dia serà de cinc dotzenes de tords.   
c) Queda prohibida la utilització de rapaces per a espantar els reclams.   
d) Podran autoritzar-se dins del camp tradicional de caça d'aus migratòries del gènere Turdus, aquelles pràctiques en les quals s'empleen o articulen mitjans o instruments que la legislació de l'Estat permeta o no prohibesca.   
Article 3r. Espècies perjudicials a l'agricultura  
Les Direccions Territorials de la Conselleria d'Agricultura, Pesca i Alimentació, podran autoritzar durant l'època de veda el control per mitjans més idonis d'aquelles espècies de la fauna silvestre, la concentració o abundància de les quals les faça perjudicials per a l'agricultura, amb les comprovacions adients prèvies i amb les garanties necessàries per a la resta de les espècies.   
Article 4t. Gossos errants  
Quan la població de gossos errants puga ocasionar danys a les poblacions cinegètiques o constituir un perill per a les persones o per a la salut pública per la possibilitat de transmissió de malalties al ramat o als animals domèstics, les Direccions Territorials de la Conselleria d'Agricultura, Pesca i Alimentació, podran expedir l'oportú permís per a caçar-ne a petició dels titulars als terrenys cinegètics d'aprofitament especial o a petició dels Alcaldes, als terrenys d'aprofitament cinegètic comú. L'esmentat permís tindrà un període de validesa que no serà superior a tres mesos, i podrà ser renovat successivament pels mateixos períodes de temps si les circumstàncies així ho aconsellen.   
Article 5é. Reglamentacions Especials  
Als terrenys sotmesos a règim cinegètic especial que estiguen acollits a la modalitat prevista en l'article 25.2 del Reglament de Caça, les disposicions d'aquesta Ordre seran aplicables sempre que no s'oposen a les que figuren en el Reglaments específics aprovats.   
Article 6é. Protecció a la caça  
a) Queda prohibida la caça d'aus aquàtiques des d'embarcacions a motor.   
b) Queda prohibit l'ús de xarxes japoneses (xarxes invisibles) per a la captura de tot tipus d'aus amb fins diferents als d'anellaments, i és precís en el cas exceptuat que la persona que les utilitze estiga en possessió de la corresponent autorització de captura amb finalitats científiques.   
c) Es prohibeix caçar amb armes d'aire comprimit i amb rifles calibre 22 de percussió anular. Alhora es prohibeix l'ús de postes (a aquests efectes s'entendrà per postes, aquells projectils el pes dels quals siga igual o superior a 2,5 grams).   
d) Queda prohibida la tinença i l'ús, mentre s'estiga practicant l'exercici de la caça, de reclams de cintes magnetofòniques gravades amb sons d'animals, tret d'aquells casos d'autorització especial.   
e) Queda prohibit als pastors caçar quan van amb el ramat i dur amb aquest gossos de races típiques de caça.   
f) A la Província de València, queda prohibida tota classe de caça durant el període i els dies de vedat per a les aus aquàtiques en la zona de la costa compresa a l'Est de les carreteres nacionals 340 (Barcelona-València) i 332 (València-Alacant), des de la seua entrada a la província fins Oliva, i carretera comarcal 3.318 (Oliva-Pego), fins el límit de la província, especialment querenciosa per a aus aquàtiques.   
g) A la Província de Castelló queda prohibit l'exercici de tota classe de caça a l'arxipèlag de les Columbretes.   
h) Hom prohibeix matar en tot temps les femelles de les espècies cérvol, daina, cabra pirinenca, i mofló i les del porc senglar seguides de cries. i) Queda també prohibida la caça de cries de les espècies cérvol, daina, cabra pirinenca, i mofló en llurs primeres edats.   
i)Queda també prohibida la caça de cries de les espècies cérvol, daina, cabra pirinenca, i mufló en llurs primeres edats.  
j) Les úniques excepcions aplicables a aquestes prohibicions seran les acordades en els reglaments especials a què es refereix l'article 25.2 del Reglament de Caça.   
k) Per a la caça major queda prohibit, a més de totes les armes i municions relacionades en l'article anterior, l'ús de cartutxos de perdigons. A aquests efectes s'entendrà per perdigons, aquells projectils el pes dels quals siga inferior a 2,5 grams.   
1) Queda prohibida la caça de totes les espècies de caça major, a excepció del porc senglar, als terrenys cinegètics d'aprofitament comú i en els vedats privats de caga menor.   
Article 7é. Espècies protegides  
Per trobar-se amenaçades o en període d'extinció, per no ser interessants des del punt de vista de llur aprofitament cinegètic o per estar considerades com a beneficioses per al camp, queda prohibida la caça de totes les espècies que figuren en l'annex del Reial Decret 3.181/1980 de 30 de desembre (BOE de 6 de març de 1981).   
Article 8é. Entrenament de gossos de caça  
Les Direccions Territorials de la Conselleria d'Agricultura, Pesca i Alimentació, podran autoritzar zones per a l'ensinistrament de gossos amb armes i peces de caça procedents de granges en terrenys degudament barrats; i zones d'ensinistrament físic de gossos, sense armes ni peces de caça, en terrenys sense barrar, però sempre en terrenys d'aprofitament cinegètic especial, la superfície dels quals no podrà excedir de 20 hectàrees. Aquestes autoritzacions tindran un termini de validesa màxim de cinc anys. Queden anul·lades totes les autoritzacions concedides fins la data i amb més de cinc anys de vigència.   
Article 9é. Competicions internacionals de gossos de mostra  
Resta facultada la Direcció General de Desenvolupament Agrari de la Conselleria d'Agricultura, Pesca i Alimentació per tal d'autoritzar en terrenys sotmesos a règim cinegètic especial, amb la conformitat prèvia de llurs titulars i amb informe previ de les Direccions Territorials de la Conselleria d'Agricultura, Pesca i Alimentació de les províncies afectades, l'ensinistrament de gossos de mostra amb espècies de caça indígenes i sense armes de foc, en època de vedat de la caça menor, sempre que siga necessari efectuar en l'esmentada època la selecció d'aquells exemplars que hauran de intervenir en possibles competicions internacionals.   
Article 10é. Mesures circumstancials  
Per tal de prevenir els danys que poguessen produir-se a la riquesa cinegètica d'una comarca o província determinada, en circumstàncies climàtiques, biològiques o qualsevol altres extremament desfavorables per a la conservació de les espècies, hom faculta la Direcció General de Desenvolupament Agrari de la Conselleria d'Agricultura, Pesca i Alimentació per a modificar el període hàbil de caça d'alguna de les espècies o de totes, i aquesta mesura protectora podrà ser aplicada tant als terrenys cinegètics d'aprofitament comú com als sotmesos a règim cinegètic especial.   
Les Resolucions, dictades segons que preveu aquest article, hauran d'insertar-se en el Butlletí Oficial de la província o províncies afectades i no tindran efectes fins que hagen transcorregut almenys cinc dies, comptadors a partir de la seua inserció.   
Article 11é. Recomanacions  
Es recomana a totes les Autoritats que estimulen el zel dels agents a llurs ordres per a la més exacta vigilància i compliment de tot el que preceptua aquesta Ordre.   
Article 12é. Infraccions  
La caça de qualsevol espècie fora del període hàbil que s'assenyala en aquesta ordre, serà considerada com un fet de caçar en època de vedat, infracció administrativa greu especificada en l'article 48.1.18 del Reglament de Caça.   
DISPOSICIONS FINALS  
Primera  
Es facultada la Direcció General de Desenvolupament Agrari de la Conselleria d?Agricultura, Pesca i Alimentació, per a dictar les Resolucions que siguen necessàries en el desplegament d'aquesta Ordre.   
Segona  
Aquesta Ordre entrarà en vigor l'endemà de la publicació.   
València, a 31 de maig de 1985  
El Conseller de Agricultura, Pesca i Alimentació,  
LLUIS FONT DE MORA I MONTESINOS